recursal/SuperWikiNEXT-32B huggingface dataset:
เมื่อเดือนมกราคม ค.ศ. 2014 กองทัพสหรัฐได้ดำเนินการอากาศยานไร้คนขับ (UAV) เป็นจำนวนมาก ได้แก่: อาร์คิว-11 เรฟเวน 7,362 ลำ; แอโรไวรอนเมนต์ วอสพ์ III 990 ลำ; แอโรไวรอนเมนต์ อาร์คิว-20 พูมา 1,137 ลำ และอาร์คิว-16 ที-ฮอว์กระบบอากาศยานไร้คนขับขนาดเล็ก 306 ลำ รวมถึงพรีเดเตอร์ และเอ็มคิว-1ซี เกรย์อีเกิล 246 ลำ; เอ็มคิว-9 รีปเปอร์ 126 ลำ; อาร์คิว-7 ชาโดว์ 491 ลำ และอาร์คิว-4 โกลบอลฮอว์ก ระบบขนาดใหญ่ 33 ลำ

บทบาททางทหารของระบบอากาศยานไร้คนขับกำลังเติบโตในอัตราที่ไม่เคยมีมาก่อน ในปี ค.ศ. 2005 เครื่องบินไร้คนขับแบบใช้ยุทธวิธีได้บินมากกว่า 100,000 ชั่วโมงบินเพื่อสนับสนุนปฏิบัติการเสรีภาพยั่งยืนและปฏิบัติการเสรีภาพอิรัก ที่พวกเขาจัดตั้งภายใต้กองกำลังเฉพาะกิจเสรีภาพในอัฟกานิสถาน และกองกำลังเฉพาะกิจโอดินในอิรัก ความก้าวหน้าทางเทคโนโลยีอย่างรวดเร็วทำให้เพิ่มความสามารถที่จะบรรจุให้กับตัวเครื่องบินขนาดเล็กได้มากขึ้น ส่งผลให้จำนวนอากาศยานไร้คนขับขนาดเล็ก (SUAS) เพิ่มขึ้นอย่างมากในสนามรบ การใช้อากาศยานไร้คนขับขนาดเล็กในการต่อสู้จึงเป็นเรื่องใหม่ที่ไม่มีขั้นตอนการรายงานอย่างเป็นทางการของกระทรวงกลาโหมสหรัฐถึงกระบวนการจัดตั้งเพื่อติดตามชั่วโมงการบิน ในฐานะที่ความสามารถของระบบอากาศยานไร้คนขับทุกประเภทเติบโตขึ้น ประเทศต่าง ๆ ยังคงให้การช่วยเหลือการวิจัยและพัฒนาของพวกเขาต่อไป ซึ่งนำไปสู่ความก้าวหน้าเพิ่มเติมและทำให้พวกเขาสามารถปฏิบัติภารกิจได้มากขึ้น ระบบอากาศยานไร้คนขับไม่เพียงแต่สืบราชการลับ, ตรวจตรา และลาดตระเวนเท่านั้น อย่างไรก็ตามสิ่งเหล่านี้ยังคงเป็นลักษณะที่โดดเด่น บทบาทของระบบอากาศยานไร้คนขับได้ขยายไปยังขอบเขตต่าง ๆ รวมถึงอิเล็กทรอนิกส์โจมตี, โดรนโจมตี, การปราบปรามหรือทำลายการป้องกันทางอากาศของข้าศึก, โหนดเครือข่ายหรือถ่ายทอดการสื่อสาร, การค้นหาและกู้ภัยในการรบ และการสืบทอดของรูปแบบเหล่านี้ ระบบอากาศยานไร้คนขับเหล่านี้มีราคาตั้งแต่สองสามพันดอลลาร์ไปจนถึงหลายสิบล้านดอลลาร์ ด้วยน้ำหนักอากาศยานตั้งแต่น้อยกว่าหนึ่งปอนด์ไปจนถึง 40,000 ปอนด์[]

การจำแนกประเภทโดยการทหารสหรัฐ
-----------------------------

ดูบทความหลักที่: กลุ่มอากาศยานไร้คนขับกองทัพสหรัฐ
การแสดงอากาศยานไร้คนขับของสหรัฐเมื่อปี ค.ศ. 2005
แนวคิดสมัยใหม่ของอากาศยานไร้คนขับทางทหารของสหรัฐคือการให้ระบบอากาศยานต่าง ๆ ทำงานร่วมกันเพื่อสนับสนุนบุคลากรภาคพื้นดิน รูปแบบบูรณาการได้รับการอธิบายในแง่ของระบบ "ชั้น" และได้รับการใช้โดยนักวางแผนทางทหารเพื่อกำหนดองค์ประกอบของอากาศยานเฉพาะรายต่าง ๆ ในแผนการใช้งานโดยรวมสำหรับการดำเนินงานแบบบูรณาการ ระดับชั้นไม่ได้อ้างถึงอากาศยานเฉพาะรุ่น แต่ค่อนข้างจะมีบทบาทสำหรับโมเดลต่าง ๆ และผู้ผลิตที่แข่งขันกันมากกว่า กองทัพอากาศสหรัฐและเหล่านาวิกโยธินสหรัฐต่างมีระบบชั้นของตนเอง และทั้งสองระบบไม่ได้บูรณาการเข้าด้วยกัน

ดูเพิ่ม
-------

* โดรนโจมตี

อ้างอิง
-------

1. ↑  "Pentagon Plans for Cuts to Drone Budgets". *DoD Buzz*. คลังข้อมูลเก่าเก็บจากแหล่งเดิมเมื่อ 2015-01-08. สืบค้นเมื่อ 8 January 2015.
**อะห์มูอัดซัมชาห์ อาหมัด** (Ahmuadzam Shah Ahmad) หรือที่ในพงศาวดารไทยเรียกพระองค์ว่า**หวันอาหมัด** เป็นสุลต่านพระองค์แรกของรัฐปะหัง ประสูติเมื่อ พ.ศ. 2379

พระราชประวัติ
-------------

แต่เดิมนั้น ปะหังเป็นเพียงส่วนหนึ่งของยะโฮร์-เรียว แต่เมื่อเกิดการแก่งแย่งอำนาจกันภายใน ทำให้เบนดาหะราอาลี บิดาของหวันอาหมัดตั้งตัวเป็นอิสระใน พ.ศ. 2396 เมื่อเบนดาหะราอาลีถึงแก่อนิจกรรมใน พ.ศ. 2400 ได้เกิดสงครามกลางเมืองระหว่างมูตาฮีร์กับหวันอาหมัด โดยฝ่ายของมูตาฮีร์ มี เตเม็งกูอิบราฮิมแห่งยะโฮร์ ให้การสนับสนุน ส่วนหวันอาหมัดนั้นมีเจ้าเมืองกลันตัน เจ้าเมืองตรังกานู และสุลต่านมะห์มูดแห่งเรียวที่ถูกถอดถอนให้การสนับสนุน ต่อมาอังกฤษเข้ามาสนับสนุนมูตาฮีร์อย่างลับ ๆ ส่วนหวันอาหมัดได้รับการสนับสนุนจากสยามและขุนนางท้องถิ่น ในที่สุด หวันอาหมัดเป็นฝ่ายชนะใน พ.ศ. 2406 มูตาฮีร์ถึงแก่กรรมหลังจากนั้นไม่นาน สงครามกลางเมืองจึงสุดสิ้นลง

หวันอาหมัดปกครองปะหังจนถึง พ.ศ. 2424 ก็สถาปนาตนเองเป็นสุลต่านแห่งรัฐปะหัง อังกฤษพยายามเข้ามาเป็นมิตรและแทรกแซงกิจการภายในของปะหังแต่สุลต่านอาหมัดทรงบ่ายเบี่ยงไว้ได้ จนกระทั่งอังกฤษเริ่มดำเนินนโยบายแทรกแซงกิจการภายในของรัฐมลายูอย่างจริงจัง จึงพยายามเข้าไปแทรกแซงในรัฐปะหังอีก

ใน พ.ศ. 2425 มันซูร์ น้องชายของสุลต่านอาหมัดเกิดวิวาทกับสุลต่านอาหมัด มันซูร์หลบหนีไปรัฐยะโฮร์และคิดรวบรวมไพร่พลมาแย่งชิงอำนาจ ใน พ.ศ. 2427 อังกฤษเข้ามาไกล่เกลี่ย และพยายามเกลี้ยกล่อมให้สุลต่านอาหมัดตกลงทำสนธิสัญญากับอังกฤษแต่กว่าจะสำเร็จก็ล่วงเลยไปถึง พ.ศ. 2430 โดยต้องให้สุลต่านอาบูบาการ์แห่งยะโฮร์มาเกลี้ยกล่อม โดยข้อความในสนธิสัญญานั้น ระบุให้ปะหังเป็นรัฐที่มีอธิปไตย และค้ำประกันการสืบราชบัลลังก์ให้ตวนกูมะห์มูด โอรสของสุลต่านอาหมัด ต่อมา ใน พ.ศ. 2431 อังกฤษบีบบังคับปะหังอย่างแข็งกร่าวมากขึ้น จนต้องยอมให้มีผู้แทนอังกฤษมาประจำที่ปะหัง มีอำนาจดูแลกิจการภายในและต่างประเทศของปะหัง 

หลังลงนามในสนธิสัญญาแล้ว สุลต่านอาหมัดตั้งให้ตวนกูมะห์มูดเป็นผู้สำเร็จราชการ พระองค์เสด็จไปอยู่เกาะตาวาร์ เมื่ออังกฤษเข้ามาเปลี่ยนแปลงระบบราชการ ทำให้ขุนนางท้องถิ่นเสียอำนาจ จึงเกิดการต่อต้านที่เรียกว่ากบฏบาฮามันหรือสงครามปะหังใน พ.ศ. 2434 ในช่วงแรก สุลต่านอาหมัดเห็นด้วยกับฝ่ายกบฏ แต่เมื่อถูกบีบจากอังกฤษมากเข้า พระองค์จำต้องแสดงพระองค์อยู่ฝ่ายตรงข้ามกับกลุ่มกบฏ อังกฤษนำทหารชาวสิกข์จากรัฐเซอลาโงร์เข้ามาปราบกบฏใน พ.ศ. 2435 ผู้นำกบฏหนีไปกลันตันและตรังกานูซึ่งขณะนั้นยังเป็นประเทศราชของสยาม อังกฤษพยายามเข้ามาจับผู้นำฝ่ายกบฏที่กลันตัน สยามจึงเข้าแทรกแซง โดยนำตัวผู้นำกบฏมาไว้ที่กรุงเทพมหานคร

ต่อมาใน พ.ศ. 2436 ปะหังก็ถูกรวมเข้ากับสหพันธรัฐมลายาที่ประกอบด้วยปะหัง เปรัก เซอลาโงร์ และเนอเกอรีเซิมบีลัน สุลต่านอาหมัดไม่มีทางเลือก นอกจากต้องยอมรับเพื่อแลกกับการค้ำประกันราชบัลลังก์ให้พระโอรสของพระองค์ พระองค์สิ้นพระชนม์ใน พ.ศ. 2460 รวมพระชนมายุได้ 81 พรรษา

อ้างอิง
-------

* สุกัญญา บำรุงสุข. *อะห์มูอัดซัมชาห์ อาหมัด* ใน สารานุกรมประวัติศาสตร์สากลสมัยใหม่: เอเชีย เล่ม 1 อักษร A-B ฉบับราชบัณฑิตยสถาน. กทม.ราชบัณฑิตยสถาน. 2539. หน้า 72 - 75
รูปร้อยเหลี่ยมด้านเท่า
ในทางเรขาคณิต **รูปร้อยเหลี่ยม** หรือ **เฮกตากอน**(hectagon) คือ รูปหลายเหลี่ยมที่มีมุม 100 มุม มีด้าน 100 ด้าน สำหรับรูปร้อยเหลี่ยมปกติหรือร้อยเหลี่ยมด้านเท่า จะมีมุมที่เท่ากัน 100 มุม และมีด้านที่เท่ากัน 100 ด้าน

มุมภายในของรูปร้อยเหลี่ยมรวมเท่ากับ 17,640 {คิดจากสูตร 180 (n-2), เมื่อ n หมายถึง จำนวนมุม หรือด้าน ของรูปหลายเหลี่ยมนั้นๆ} การวาดรูปร้อยเหลี่ยมด้านเท่า สามารถวาดโดยใช้วงกลมเป็นหลัก แล้วแบ่งวงกลมเป็น 100 ส่วนเท่ากัน จากนั้น ลากเส้นตรงตัดส่วนโค้ง ณ จุดแบ่งวงกลมจนครบ 100 ด้าน 

รูปร้อยเหลี่ยมหากมีขนาดเล็ก จะมีลักษณะใกล้เคียงกับวงกลม (ดูภาพ) เนื่องจากปรากฏเหลี่ยมให้เห็นน้อย สำหรับรูปร้อยเหลี่ยมปกติ จะมีมุมภายในแต่ละมุมเท่ากับ 176.4 องศา

การหาพื้นที่รูปร้อยเหลี่ยม ประมาณคร่าวๆ ได้จากสูตรหาพื้นที่วงกลม โดยกำหนดเส้นผ่าศูนย์กลางวงกลม จากเส้นที่ลากจากมุมหนึ่งไปยังมุมตรงข้าม โดยลากผ่านจุดศูนย์กลางของรูปเหลี่ยม 

สำหรับสูตรหาพื้นที่ของรูปร้อยเหลี่ยม ที่มีความยาวด้านเท่ากับ a นั้น จะมีพื้นที่เท่ากับ 

{\displaystyle A=25a^{2}\cot {\frac {\pi }{100}}\simeq 795.513a^{2}}

| * ด
* ค
* ก
รูปหลายเหลี่ยม |
| --- |
| รายชื่อรูปหลายเหลี่ยมตามจำนวนด้าน |
| 1-10 ด้าน | หนึ่งเหลี่ยม
* สองเหลี่ยม
* สามเหลี่ยม
* สี่เหลี่ยม
* ห้าเหลี่ยม
* หกเหลี่ยม
* เจ็ดเหลี่ยม
* แปดเหลี่ยม
* เก้าเหลี่ยม
* สิบเหลี่ยม
 |
| 10-20 ด้าน | สิบเอ็ดเหลี่ยม
* สิบสองเหลี่ยม
* สิบสามเหลี่ยม
* สิบสี่เหลี่ยม
* สิบห้าเหลี่ยม
* สิบหกเหลี่ยม
* สิบเจ็ดเหลี่ยม
* สิบแปดเหลี่ยม
* สิบเก้าเหลี่ยม
* ยี่สิบเหลี่ยม
 |
| อื่นๆ | อนันต์เหลี่ยม |
| รูปดาวหลายแฉก | ดาวห้าแฉก
* ดาวหกแฉก
* ดาวเจ็ดแฉก
* ดาวแปดแฉก
* ดาวเก้าแฉก
* ดาวสิบแฉก
* ดาวสิบเอ็ดแฉก
* ดาวสิบสองแฉก
 |
พายุเฮอร์ริเคนมารีอาสูญเสียคุณลักษณะทางโครงสร้างไป หลังจากที่พัดขึ้นฝั่งในปวยร์โตรีโก
**การพัดขึ้นฝั่ง** (อังกฤษ: Landfall) คือเหตุการณ์หนึ่งของพายุหรือนาคเล่นน้ำที่เคลื่อนที่ขึ้นบนแผ่นดิน ภายหลังจากที่อยู่ในพื้นน้ำมาก่อนหน้า

พายุหมุนเขตร้อน
---------------

พายุหมุนเขตร้อนจะถูกจัดว่าพัดขึ้นฝั่ง เมื่อศูนย์กลางของพายุเคลื่อนที่ผ่านชายฝั่ง และสำหรับในพายุหมุนเขตร้อนที่มีความรุนแรงจะนับเมื่อตาของพายุอยู่บนแผ่นดินแล้ว เป็นจุดที่พายุหมุนเขตร้อนที่เจริญเต็มที่ เช่น พายุไต้ฝุ่นหรือพายุเฮอร์ริเคนสามารถสร้างความเสียหายได้มากที่สุด เนื่องจากด้านของระบบพายุที่สร้างความเสียหายได้มากจะอยู่บริเวณกำแพงตา ผลกระทบดังกล่าวรวมถึงจุดสูงสุดของเหตุการณ์น้ำขึ้นจากพายุ แกนของลมแรงที่เข้าเทียบฝั่ง และฝนตกอย่างหนักจนเกิดอุทกภัยด้วย สิ่งเหล่านี้เมื่อประกอบกับคลื่นสูง สามารถเป็นสาเหตุของการกร่อนอย่างมหาศาลของชายหาดได้ ในพื้นราบลุ่ม น้ำขึ้นจากพายุสามารถขังอยู่บนแผ่นดินได้เป็นเวลานาน และหากรวมเข้ากับสารเคมีที่มีปนเปื้อนอยู่แล้วในพื้นที่ ก็อาจเกิดเป็นมลพิษได้[] เมื่อพายุหมุนเขตร้อนพัดขึ้นฝั่ง ตาของพายุจะปิดลงเองเนื่องจากกระบวนการอ่อนกำลัง ซึ่งจะทำให้คลื่นที่ซัดฝั่งลดลง ความเร็วลมสูงสุดต่อเนื่องจะลดลงไปตามธรรมชาติจากการที่พายุหมุนเคลื่อนตัวอยู่บนแผ่นดิน เนื่องจากความแตกต่างของแรงเสียดทานระหว่างพื้นน้ำและแผ่นดิน โดยไม่เกี่ยวกับบรรยากาศ

การพัดขึ้นฝั่ง แตกต่างกันอย่างชัดเจนกับ *การโจมตีโดยตรง* (direct hit) การโจมตีโดยตรง คือบริเวณที่แกนของลมแรง (หรือกำแพงตา) ขึ้นมาอยู่บนฝั่ง ขณะที่ศูนย์กลางของพายุอาจอยู่นอกฝั่งก็ได้ ผลกระทบของการโจมตีโดยตรงค่อนข้างคล้ายกับการพัดขึ้นฝั่ง โดยคำนี้จะใช้เมื่อรัศมีของลมแรงที่สุดในพายุหมุนเขตร้อนเคลื่อนตัวมาเทียบฝั่ง ผลกระทบคือ คลื่นสูง ฝนตกอย่างหนักจนอาจก่อให้เกิดอุทกภัย น้ำทะเลยกตัวขึ้นตามแนวชายฝั่งพร้อมกับน้ำขึ้นจากพายุขนาดเล็ก ชายหาดถูกกัดกร่อน มีลมแรง และอาจมีพายุฝนฟ้าคะนองอย่างรุนแรง และทอร์นาโดตามแนวขอบ

ทอร์นาโดหรือนาคเล่นน้ำ
----------------------

เมื่อนาคเล่นน้ำพัดขึ้นฝั่ง มันจะถูกจัดใหม่เป็นทอร์นาโด ซึ่งต่อมาอาจสร้างความเสียหายต่อบริเวณในแผ่นดินรอบชายฝั่งได้ เมื่อนาคเล่นน้ำพัดขึ้นฝั่ง มันมักจะสลายตัวไปอย่างรวดเร็ว เนื่องจากแรงเสียดทานและปริมาณอากาศร้อนที่จะมาเติมภายในกรวยพายุลดลง

ดูเพิ่ม
-------

* แถบฝน

อ้างอิง
-------

1. ↑  National Hurricane Center (2009). Glossary of NHC Terms: Landfall. Retrieved on 2009-02-05.
2. ↑  Sim Aberson and Chris Landsea (2008). Subject : C2) Doesn't the friction over land kill tropical cyclones? เก็บถาวร 2009-05-06 ที่ เวย์แบ็กแมชชีน Retrieved on 2009-02-05.
3. ↑  National Hurricane Center (2009). Glossary of NHC Terms: Direct Hit. Retrieved on 2009-02-05.
4. ↑  Glossary of Meteorology (2009). Waterspout. เก็บถาวร 2011-06-06 ที่ เวย์แบ็กแมชชีน Retrieved on 2009-02-05.
5. ↑  Bruce B. Smith (2009). Waterspouts. Retrieved on 2009-02-05.
**เอลวาวรัวเล็ต** (สวีเดน: *Elvavrålet*; การกรีดร้องสิบเอ็ด) เป็นธรรมเนียมในนักศึกษาของวิทยาลัยและมหาวิทยาลัยหลายแห่งในประเทศสวีเดนที่ซึ่งทุก ๆ เวลาที่มีกำหนดกันไว้ นักศึกษาในเขตพื้นที่อยู่อาศัย (หอพัก) นักศึกษา จะเปิดหน้าต่างออกมา, ออกมายืนตามระเบียงหรือดาดฟ้าตึก และกรีดร้องออกมาเพื่อระบายความเครียด

การกรีดร้อวนี้มีชื่อเรียกอื่น ๆ เช่น *การกรีดร้องเดลฟิ* (Delphi roar; จากย่านที่อยู่อาศัยนักศึกษา เดลฟิ ในเมืองลุนด์), *การกรีดร้องโฟลกสตา* (the Flogsta scream; จากย่านโฟลกสตา ในเมืองอุปซอลา), *การกรีดร้องลัปป์แชร์* (the Lappkärr cry; จากย่านลัปป์แชรร์สเบร์เยต; Lappkärrsberget ในสต็อกโฮล์ม), การกรีดร้องวันอังคาร และการกรีดร้องคลายกังวล

อ้างอิง
-------

1. ↑  *Flogstavrålet* (2013) på Svensk Filmdatabas
2. ↑  *Flogstavrålet återupptäckt tradition* เก็บถาวร 2018-01-01 ที่ เวย์แบ็กแมชชีน, Upsala Nya Tidning, 2 mars 2006

แหล่งข้อมูลอื่น
---------------

* *Flogsta scream tradition would annoy our neighbors for sure (VIDEO)* Huffington Post, 2013-01-13
* *Livet i korridoren*[*ลิงก์เสีย*], Upsala Nya Tidning, 2011-08-25
พิกัดเรขาคณิตท้องถิ่นของเอกภพ แสดงในรูปแบบที่ค่าตัวแปรจักรวาลโอเมกามีค่าน้อยกว่า, เท่ากับ, หรือมากกว่า 1; จากบนลงล่าง เอกภพแบบทรงกลม เอกภพแบบไฮเพอร์โบลา และเอกภพแบน
**รูปร่างของเอกภพ** เป็นคำอย่างไม่เป็นทางการที่ใช้ในหัวข้อการศึกษาหนึ่งในสาขาจักรวาลวิทยาว่าด้วยการอธิบายลักษณะทางเรขาคณิตของเอกภพ ซึ่งรวมไปถึงทั้งลักษณะเรขาคณิตท้องถิ่นและเรขาคณิตโดยรวมทั้งหมด สามารถแบ่งอย่างคร่าวๆ เป็นเรื่องของความโค้งและทอพอลอยี แม้ว่าหากจะกล่าวจริงจังแล้ว เรื่องของรูปร่างเอกภพนั้นพ้นไปไกลกว่าศาสตร์ทั้งสองมาก ถ้าอธิบายอย่างเป็นทางการ การศึกษารูปร่างของเอกภพคือการศึกษาว่า สภาวะ 3 มิติมีความเกี่ยวพันอย่างไรกับส่วนของอวกาศบนระบบพิกัด comoving ซึ่งมีกาลอวกาศแบบ 4 มิติของเอกภพ

การวิเคราะห์ข้อมูลจากดาวเทียมสำรวจคลื่นไมโครเวฟวิลกินสัน (WMAP) แสดงให้เห็นว่าเอกภพของเรามีลักษณะ "แบน" ตามระบบเรขาคณิตแบบยูคลิด โดยมีค่าผิดพลาดที่ราว 2%

อ้างอิง
-------

1. ↑  Shape of the Universe, WMAP website at NASA.

แหล่งข้อมูลอื่น
---------------

* Geometry of the Universe
* A cosmic hall of mirrors เก็บถาวร 2012-02-25 ที่ เวย์แบ็กแมชชีน - physicsworld (26 Sep 2005)
* Universe is Finite, "Soccer Ball"-Shaped, Study Hints. Possible wrap-around dodecahedral shape of the universe
* Hyperbolic universes with a Horned Topology and the CMB Anisotropy
* Classification of possible universes in the Lambda-CDM model.
* Closed hyperbolic universe.
**รูปสามเหลี่ยมฮีโรเนียน** (Heronian triangle) หมายถึงรูปสามเหลี่ยมที่มีความยาวของด้านและพื้นที่เป็นจำนวนตรรกยะทั้งหมด ตั้งชื่อตามเฮโรแห่งอะเล็กซานเดรีย นักคณิตศาสตร์ชาวอียิปต์โบราณ

รูปสามเหลี่ยมใดๆ ที่มีความยาวของด้านเป็นสามสิ่งอันดับพีทาโกรัส (Pythagorean triple) ก็จะเป็นรูปสามเหลี่ยมฮีโรเนียนด้วย เนื่องจากในสามสิ่งอันดับ ความยาวของด้านเป็นจำนวนเต็ม และพื้นที่ก็เป็นครึ่งหนึ่งของรูปสี่เหลี่ยมมุมฉากที่กว้างยาวเท่ากับด้านประกอบมุมฉากในรูปสามเหลี่ยม

รูปสามเหลี่ยมพีทาโกรัส สองรูปต่อกัน
ตัวอย่างหนึ่งของรูปสามเหลี่ยมฮีโรเนียนที่ไม่เป็นมุมฉากเช่น รูปสามเหลี่ยมที่มีความยาวด้านเท่ากับ 5, 5, 6 หน่วย ซึ่งมีพื้นที่ 12 ตารางหน่วย รูปสามเหลี่ยมนี้เกิดจากการนำรูปสามเหลี่ยมมุมฉากขนาด 3, 4, 5 หน่วยมาต่อกัน บนด้านที่ยาว 4 หน่วย สำหรับกรณีทั่วไป การนำรูปสามเหลี่ยมมุมฉากที่มีความยาวของด้านเป็นสามสิ่งอันดับพีทาโกรัสสองรูปมาต่อกัน บนด้านประกอบมุมฉากด้านหนึ่งซึ่งยาวเท่ากัน รูปสามเหลี่ยมที่เกิดขึ้นใหม่จะเป็นรูปสามเหลี่ยมฮีโรเนียนด้วย (แต่อาจไม่เป็นรูปสามเหลี่ยมมุมฉาก) ดังตัวอย่างในรูปทางขวามือ เมื่อสามเหลี่ยม (*a*, *b* ,*c*) รวมกับสามเหลี่ยม (*a*, *d*, *e*) บนด้าน *a* จะได้รูปสามเหลี่ยมที่มีความยาวด้านเป็น *c*, *e* และ *b* + *d* หน่วย และมีพื้นที่เป็นจำนวนตรรกยะเท่ากับ {\displaystyle {\tfrac {1}{2}}(b+d)a} ตารางหน่วย

แต่ในทางกลับกัน รูปสามเหลี่ยมฮีโรเนียนบางรูปอาจไม่สามารถประกอบขึ้นมาจากรูปสามเหลี่ยมที่มีความยาวของด้านเป็นสามสิ่งอันดับพีทาโกรัสได้อย่างลงตัว ถ้าความยาวด้านหรือส่วนสูงของรูปสามเหลี่ยมมุมฉากไม่เป็นจำนวนเต็ม เช่น รูปสามเหลี่ยมขนาด 0.5, 0.5, 0.6 หน่วย (0.012 ตารางหน่วย) หรือ 5, 29, 30 หน่วย (72 ตารางหน่วย) เมื่อแบ่งพื้นที่ออกเป็นรูปสามเหลี่ยมมุมฉากโดยใช้ด้านใดๆ เป็นฐาน ความยาวด้านหรือส่วนสูงของรูปสามเหลี่ยมมุมฉากจะไม่เข้ากับหลักเกณฑ์ของสามสิ่งอันดับพีทาโกรัส ซึ่งต้องเป็นจำนวนเต็ม

ดูเพิ่ม
-------

* รูปสามเหลี่ยมฮีโรเนียนคล้ายด้านเท่า (almost-equilateral Heronian triangle)
ภาพในจินตนาการของระบบดาวสี่ดวง HD 98800**ดาวหลายดวง** (อังกฤษ: multiple star) คือกลุ่มของดาวฤกษ์ 3 ดวงขึ้นไปที่ปรากฏอยู่ใกล้กันเมื่อมองจากโลก อาจแบ่งเป็น 2 แบบคือ ถ้าดาวฤกษ์นั้นอยู่ใกล้กันจริง ๆ และมีแรงโน้มถ่วงดึงดูดซึ่งกันและกันเรียกว่าเป็นระบบดาวหลายดวงใน **เชิงกายภาพ** (*physical*) ในขณะที่วัตถุที่ดูเหมือนจะอยู่ใกล้เพียงเพราะอยู่ในทิศทางเดียวกันเมื่อมองจากโลกจะเรียกว่า **เชิงทัศนศาสตร์** (*optical*) สำหรับดาวหลายดวงในเชิงกายภาพจะถือว่าเป็นระบบดาวฤกษ์ เรียกว่าเป็น **ระบบดาวหลายดวง** (*multiple star system*)

ระบบดาวหลายดวง
--------------

ระบบดาวหลายดวงส่วนใหญ่มี 3 ดวง เรียกว่าเป็นระบบดาวสามดวง นอกจากนี้แล้ว ระบบดาว 4 ดวง 5 ดวง 6 ดวงขึ้นไปนั้นเกิดขึ้นได้ยากกว่ามากในทางสถิติ

ระบบดาวหลายดวงเป็นระบบที่มีขนาดอยู่ระหว่างระบบดาวคู่ที่มีวงโคจรที่เสถียรกับกระจุกดาวเปิด ที่มีดาวฤกษ์มากถึง 100 ถึง 1,000 ดวงซึ่งมีกลไลที่ซับซ้อนกว่า ระบบดาวหลายดวงส่วนใหญ่มีโครงสร้างแบบลำดับชั้นซึ่งมีวงโคจรย่อยอยู่ภายในวงโคจรที่ใหญ่กว่า ภายในโครงสร้างดังกล่าว วงโคจรย่อยแต่ละวงอาจมีปฏิสัมพันธ์น้อยมากและมีความเสถียรในตัว เช่นเดียวกับในระบบดาวคู่

อ้างอิง
-------

1. ↑  Hipparcos: Double and Multiple Stars, web page, accessed October 31, 2007.
2. 1 2 3  MSC - a catalogue of physical multiple stars, A. A. Tokovinin, *Astronomy and Astrophysics Supplement Series* **124** (July 1997), pp. 75-84.
3. ↑  Binary and Multiple Stars, web page, accessed May 26, 2007.
4. ↑  p. 24, *Galactic Dynamics*, James Binney and Scott Tremaine, Princeton University Press, 1987, ISBN 0-691-08445-9.
5. ↑  Heintz, W. D. (1978). *Double Stars*. D. Reidel Publishing Company, Dordrecht. p. 1. ISBN 90-277-0885-1.

| * ด
* ค
* ก
ระบบดาวฤกษ์ |
| --- |
| มีขอบเขต | 
* ดาราจักร
* ดาราจักรแคระ
* กระจุกดาวทรงกลม
* กระจุกดาวเปิด
* ระบบดาวคู่
* ระบบดาวหลายดวง

 |
| ไม่มีขอบเขต | 
* ธารดาวฤกษ์
* ชุมนุมดาว
* กลุ่มเคลื่อนที่
* ดาวกระเด็น

 |
| กลุ่มสังเกต | 
* ดาวคู่
* ดาวหลายดวง
* กลุ่มดาว
* ดาวเรียงเด่น
* เมฆดาวฤกษ์

 |
| 
* หมวดหมู่ หมวดหมู่:ระบบดาวฤกษ์

 |
ในทางศาสนา **ความรอด** (อังกฤษ: Salvation) หมายถึง การที่วิญญาณปลอดจากบาปและผลของบาป ถือเป็นเป้าหมายของทุกศาสนา แต่แต่ละศาสนาจะอธิบายลักษณะและวิธีการบรรลุถึงความรอดแตกต่างกันไป

ศาสนาพุทธ
---------

ดูบทความหลักที่: วิมุตติ
ในศาสนาพุทธ ความรอดเรียกว่า วิมุตติ แปลว่า ความหลุดพ้นจากกิเลส มีอยู่หลายระดับ ขั้นสูงสุดคือนิพพานอันเป็นการหลุดพ้นจากสังสารวัฏโดยสิ้นเชิง

ศาสนาคริสต์
-----------

ดูบทความหลักที่: พระผู้ไถ่
คริสต์ศาสนิกชนเชื่อว่ามนุษย์ทุกคนเป็นคนบาปแต่กำเนิด จึงไม่สามารถเอาชนะบาปได้เอง พระยาห์เวห์จึงช่วยมนุษย์ให้รอดพ้นจากบาปโดยการส่งพระเยซูผู้เป็นพระบุตรพระเป็นเจ้า มาทำหน้าที่ไถ่บาปแทนมนุษย์โดยยอมถูกตรึงที่กางเขน ผู้ที่เชื่อและวางใจในการไถ่บาปของพระเยซูจะถูกชำระจากบาปและมีชีวิตนิรันดร์ในสวรรค์หลังจากเสียชีวิต

ศาสนาฮินดู
----------

ดูบทความหลักที่: โมกษะ
ในศาสนาฮินดู โมกษะ หมายถึง การที่อาตมันหรือชีวะพ้นจากกรรม จึงหลุดพ้นจากสังสารวัฏและได้เข้าไปรวมกับพรหมัน โมกษะมี 2 อย่างคือ

1. **ชีวันมุกติ** หมายถึง การหลุดพ้นโดยที่อาตมันยังอาศัยร่างกายอยู่ คือยังมีชีวิตบนโลกอยู่
2. **วิเทหมุกติ** หมายถึง การหลุดพ้นโดยที่อาตมันละทิ้งกายแล้ว

อ้างอิง
-------

1. ↑  "The saving of the soul; the deliverance from sin and its consequences". OED 2nd ed. 1989.
2. ↑  ราชบัณฑิตยสถาน, หน้า 632-4
3. ↑  ราชบัณฑิตยสถาน, หน้า 363-4

* ราชบัณฑิตยสถาน, *พจนานุกรมศัพท์ศาสนาสากล อังกฤษ-ไทย*, พิมพ์ครั้งที่ 3, กรุงเทพฯ : ราชบัณฑิตยสถาน, 2552
**พระราชบัญญัติความมั่นคงด้านวัคซีนแห่งชาติ พ.ศ. 2561**

ประวัติ
-------

เมื่อวันที่ 21 พฤศจิกายน พ.ศ. 2561 สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯ ให้ประกาศว่า โดยที่เป็นการสมควรมีกฎหมายว่าด้วยความมั่นคงด้านวัคซีนแห่งชาติเพื่อให้มีการพัฒนาและมีความมั่นคงด้านวัคซีน โดยมีวัคซีนท่ได้มาตรฐานและมีปริมาณเพียงพออันจะเป็นประโยชน์ ต่อการสาธารณสุขของประเทศ ซึ่งการตราพระราชบัญญัตินี้สอดคล้องกับเงื่อนไขที่บัญญัติไว้ในมาตรา 26 ของรัฐธรรมนูญแห่งราชอาณาจักรไทยแล้วจึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของ สภานิติบัญญัติแห่งชาติทำหน้าที่รัฐสภา เรียกว่า "พระราชบัญญัติความมั่นคงด้านวัคซีนแห่งชาติ พ.ศ. 2561"

วัตถุประสงค์
------------

พระราชบัญญัติความมั่นคงด้านวัคซีนแห่งชาติ พ.ศ. 2561 มีวัตถุประสงค์ให้เกิดการส่งเสริมและสนับสนุนให้มีการวิจัย การพัฒนา การผลิต การกระจายวัคซีนที่มีคุณภาพและมีปริมาณเพียงพอสำหรับการใช้วัคซีนเพื่อสร้างเสริมภูมิคุ้มกันโรค ให้แก่ประชาชนและสัตว์ที่เป็นพาหะนำโรคสู่คน ทั้งในสถานการณ์ปกติและในสถานการณ์ฉุกเฉิน ตลอดจน การสร้างเครือข่ายผู้เชี่ยวชาญด้านวัคซีนและการประสานความร่วมมือระหว่างหน่วยงานที่เกี่ยวข้อง เพื่อให้มีกลไกที่เป็นระบบในการส่งเสริมและสนับสนุนเพื่อให้มีการวิจัย การพัฒนา การผลิต การประกัน การควบคุมคุณภาพ การจัดหา และการกระจายวัคซีนที่เหมาะสมและเพียงพอ โดยมีคณะกรรมการ ที่กำหนดนโยบายและแผนยุทธศาสตร์ความมั่นคงด้านวัคซีนแห่งชาติ มีองค์กรและคณะกรรมการบริหาร ซึ่งทำหน้าที่ขับเคลื่อนนโยบายและแผนยุทธศาสตร์ดังกล่าว เพื่อให้การบริหารจัดการด้านวัคซีนมีความเป็น เอกภาพ มีความต่อเนื่อง และมีประสิทธิภาพยิ่งขึ้น สามารถป้องกันและควบคุมการแพร่ระบาดของโรคที่ควบคุมได้ด้วยวัคซีนให้อยู่ในเขตจำกัด ให้น้อยที่สุด หรือหมดไปจากประเทศไทย อันจะนาไปสู่การพึ่งตนเองและ ความมั่นคงด้านวัคซีนของประเทศ

อ้างอิง
-------

1. ↑   [ พระราชบัญญัติความมั่นคงด้านวัคซีนแห่งชาติ พ.ศ. 2561
เบย์รักตาร์มินิยูเอวี ของกองทัพบกตุรกี
โอนิกซ์สตาร์ฟอกซ์-ซี8-เอกซ์ที ออบเซิร์ฟเวอร์โดรนโอนิกซ์สตาร์ฟอกซ์-ซี8-เอกซ์ที ออบเซิร์ฟเวอร์ ในทางพลเรือน กับเอชดี ออพติคอลซูม 30เอกซ์ และกล้องอินฟราเรดในหนึ่งเดียว
เอเอ็มเท อาลาดิน ของกองทัพบกเยอรมัน
**อากาศยานไร้คนขับขนาดเล็ก** (อังกฤษ: miniature UAV หรือ small UAV; อักษรย่อ: SUAV) เป็นอากาศยานไร้คนขับขนาดเล็กพอที่จะพกพาได้

อากาศยานไร้คนขับขนาดเล็กมีตั้งแต่ยานบินสอดแนมขนาดจิ๋ว (MAV) ที่ทหารราบสามารถถือได้ ถึงอากาศยานไร้คนขับแบบพกพาที่สามารถถือและปล่อยตัวได้เหมือนกับระบบป้องกันภัยทางอากาศแบบพกพาสำหรับทหารราบ ซึ่งคำนี้มักใช้กับผู้ที่ใช้เพื่อวัตถุประสงค์ทางทหาร

อากาศยานไร้คนขับขนาดเล็กได้รับคำจำกัดความต่าง ๆ ระหว่างหน่วยงานกำกับดูแลระดับชาติ บ่อยครั้งโดยไม่รวมถึงการกำหนดขนาดและความแตกต่างกันเกี่ยวกับข้อกำหนดการวัดน้ำหนัก คำจำกัดความเหล่านั้นมีตั้งแต่น้อยกว่า 2 กิโลกรัมสำหรับแคนาดา จนถึงน้อยกว่า 25 กิโลกรัมสำหรับสหรัฐ การคาดหวังโดยเซซาร์ของยุโรปสำหรับกฎการจัดการจราจรทางอากาศในปี ค.ศ. 2020 ก็เสนอว่าน้อยกว่า 25 กิโลกรัม ในขณะที่ซีเอเอของสหราชอาณาจักรได้ระบุว่าน้อยกว่า 20 กิโลกรัม

ดูเพิ่ม
-------

* อากาศยานไร้คนขับ

อ้างอิง
-------

1. ↑  "SUAV Advanced Concept Technology Demonstration" เก็บถาวร 2012-02-25 ที่ เวย์แบ็กแมชชีน U.S. Army Soldier Systems Center"Small Unmanned Aerial Vehicles Advanced Concept Technology Demonstration (SUAV ACTD)". 25 February 2012. คลังข้อมูลเก่าเก็บจากแหล่งเดิมเมื่อ 25 February 2012.
2. ↑  "2015 FAA SUAS Regulation" (PDF).
3. ↑  "SESAR-reviewed SUAS definition". คลังข้อมูลเก่าเก็บจากแหล่งเดิมเมื่อ 2016-12-31.
4. ↑  "CAA's SUAS definition".

แหล่งข้อมูลอื่น
---------------

* RAND Documented Briefing DB-110-ARPA Richard O. Hundley and E. C. Gritton, Future Technology-Driven Revolutions in Military Operations Results of a Workshop, RAND Documented Briefing DB-110-ARPA (Santa Monica, CA: RAND, 1994)
* *This article contains material that originally came from the web article *Unmanned Aerial Vehicles* by Greg Goebel, which exists in the Public Domain.*
**พระราชบัญญัติการรักษาความมั่นคงปลอดภัยไซเบอร์ พ.ศ. 2562** เป็นพระราชบัญญัติซึ่งพระบาทสมเด็จพระวชิรเกล้าเจ้าอยู่หัวมีพระบรมราชโองการประกาศให้เป็นกฎหมายเมื่อวันที่ 24 พฤษภาคม 2562 มีเหตุผลในพระราชบัญญัติว่า เพื่อป้องกันหรือรับมือภัยคุกคามไซเบอร์ได้อย่างทันท่วงที สภานิติบัญญัติแห่งชาติออกเสียงเห็นชอบให้เป็นกฎหมายเมื่อวันที่ 28 กุมภาพันธ์ 2562

กฎหมายมีใจความหลักคือ การตั้งหน่วยงานโครงสร้างพื้นฐานสำคัญทางสารสนเทศ และการแบ่งประเภทภัยคุกคามทางไซเบอร์

ผู้วิจารณ์กฎหมายนี้ให้เหตุผลว่า กฎหมายให้อำนาจเจ้าหน้าที่รัฐค้น เจาะระบบทำสำเนา และสอดส่องข้อมูลแบบเรียลไทม์ (real time) ได้ โดยไม่ต้องยื่นคำร้องต่อศาลในกรณีที่เป็นเหตุจำเป็นเร่งด่วนและเป็นภัยคุกคามร้ายแรง รวมทั้งสามารถยึดค้นคอมพิวเตอร์และข้อมูลสารสนเทศได้ ด้านสฤณี อาชวานันทกุล จากกลุ่มเครือข่ายพลเมืองเน็ต แย้งว่า กฎหมายนี้เป็นกฎหมายที่ดีเพราะประเทศไทยตกเป็นเป้าของการโจมตีไซเบอร์ที่ผ่านมา แต่ไม่ดีเพราะกฎหมายออกมาในยุคคณะรักษาความสงบแห่งชาติ และตั้งใจเขียนให้สามารถนำไปใช้ในทางที่ผิด คือ กรณีที่เข้าข่ายปลุกปั่นให้ขัดขืนอำนาจปกครอง สฤณียังเขียนว่ากฎหมายนี้ต่างจากกฎหมายความมั่นคงไซเบอร์ของยุโรปที่นิยามภัยคุกคามไซเบอร์อย่างกำกวม และสอดแทรกประเด็นความมั่นคงของรัฐเข้าไปด้วย ด้านสุณัย ผาสุข ที่ปรึกษาฮิวแมนไรต์วอช กล่าวว่า "เป็นส่วนสำคัญของวาระที่กองทัพ และเครือข่ายฝ่ายอนุรักษนิยมที่กุมอำนาจรัฐดำเนินความพยายามมากว่า 10 ปีในการที่จะหาทางสอดส่อง ตรวจสอบ ปิดกั้น และดำเนินคดีต่อเนื้อหาของการสื่อสารออนไลน์"

ด้านกระทรวงดิจิทัลเพื่อเศรษฐกิจและสังคมชี้แจงว่า กฎหมายนี้ไม่มีบทบัญญัติว่าด้วยการเฝ้าระวัง สอดส่องติดตาม ข้อมูล เนื้อหาในสื่อสังคม เพราะมีพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550 คุ้มครองการหมิ่นประมาทบุคคลอยู่แล้ว ส่วนกฎหมายนี้จะใช้คุ้มครองระบบคอมพิวเตอร์เป็นหลัก รวมทั้งไม่มีการขอดูข้อมูลประชาชนและละเมิดสิทธิ์ข้อมูลส่วนบุคคล รวมทั้งการเข้าไปในสถานที่ เพื่อตรวจค้น ยึดอุปกรณ์ และการเข้าถึงระบบคอมพิวเตอร์ทุกกรณีต้องอาศัยคำสั่งศาล

อ้างอิง
-------

1. ↑  "ประกาศแล้ว! 2กฎหมายฮอต'ไซเบอร์ซิเคียวริตี้-คุ้มครองข้อมูลส่วนบุคคล'". *ประชาชาติ*. 28 กุมภาพันธ์ 2019. สืบค้นเมื่อ 01-06-2019. `{{cite news}}`: ตรวจสอบค่าวันที่ใน: `|access-date=` (help)
2. 1 2  "พ.ร.บ. ไซเบอร์ : สนช. เห็นชอบ ร่าง พ.ร.บ. มั่นคงไซเบอร์ ประกาศใช้เป็นกฎหมาย". *บีบีซีไทย*. 28 กุมภาพันธ์ 2019. สืบค้นเมื่อ 01-06-2019. `{{cite news}}`: ตรวจสอบค่าวันที่ใน: `|access-date=` (help)
3. ↑  ทอาชวานันกุล, สฤณี (4 มีนาคม 2019). "4ข้อเท็จจริงต้องรู้ "พรบ.ความมั่นคงไซเบอร์" มุ่งป้องกันภัยคุกคาม-ไม่ได้ให้อำนาจส่องข้อมูลบุคคล". *ไทยพับลิกา*. สืบค้นเมื่อ 01-06-2019. `{{cite news}}`: ตรวจสอบค่าวันที่ใน: `|access-date=` (help)
4. ↑  "4ข้อเท็จจริงต้องรู้ "พรบ.ความมั่นคงไซเบอร์" มุ่งป้องกันภัยคุกคาม-ไม่ได้ให้อำนาจส่องข้อมูลบุคคล". *โพสต์ทูเดย์*. 06 มี.ค. 2562. สืบค้นเมื่อ 01-06-2019. `{{cite news}}`: ตรวจสอบค่าวันที่ใน: `|access-date=` และ `|date=` (help)
**โรคเก็บสะสมของ** (อังกฤษ: compulsive hoarding; hoarding disorder) เป็นรูปแบบทางพฤติกรรมที่มีการะเก็บสะสมของมากเกินปกติ และไม่สามารถหรือไม่ประสงค์จะทิ้งหรือทำลายข้าวของจำนวนมากที่กระจัดกระจายอยู่ตามพื้นห้อง การบังคับให้ต้องทิ้งสิ่งของอาจทำให้ผู้ป่วยเกิดความเครียด หรือ อาการซึมเศร้าได้

อาการต่าง ๆ นั้นมักเกี่ยวข้องกับความผิดปกติทางจิต, ปัญหาทางเศรษฐกิจของบุคคลหรือความทรงจำฝังใจกับวัตถุที่มีมากเกินปกติ ในบางกรณีที่มีความผิดปกติอย่างมีนัยสำคัญทางคลินิก ผู้ป่วยมักมีปัญหาในการใช้ชีวิตประจำวันโดยเฉพาะการจำกัดพื้นที่ในที่อยู่อาศัย ทำให้ไม่สามารถทำกิจกรรมต่าง ๆ ได้ตามปกติ เพราะข้าวของที่ไม่คิดจะทิ้งนั้นกองระเกะระกะเต็มพื้นไปทั้ว ผลที่ตามมาคือความสกปรก, โอกาสที่อาจเกิดอัคคีภัย, การสะดุดล้มข้าวของ ซึ่งล้วนเป็นอันตรายในเชิงสุขภาพทั้งสิ้น ผู้ป่วยมักรู้ดีว่าตนเองมีพฤติกรรมที่ผิดปกติ แต่ความรู้สึกที่ฝังกับวัตถุ (emotional attachment to the hoarded objects) มีมากเกินพอดี จนทำให้ยากที่จะทิ้งข้าวของหลายอย่าง

โรคนี้ยังถือเป็นโรคที่นักวิจัยพึ่งเริ่มศึกษากันได้ไม่นาน และพึ่งถูกบัญญัติเป็นโรคความผิดปกติทางจิตในคู่มือ DSM ฉบับที่ 5 ในปี พ.ศ. 2554

อ้างอิง
-------

1. ↑  "Epidemiology of hoarding disorder". Bjp.rcpsych.org. 2013-10-24. เก็บจากแหล่งเดิมเมื่อ 2015-07-16. สืบค้นเมื่อ 2014-05-01.
2. ↑  Frost R.; Hartl T. (1996). "A cognitive-behavioral model of compulsive hoarding". *Behaviour Research and Therapy*. **34** (4): 341–350. doi:10.1016/0005-7967(95)00071-2.
3. ↑  Tolin D.F.; และคณะ (2008). "Family burden of compulsive hoarding: Results of an internet survey". *Behaviour Research and Therapy*. **46** (3): 334–344. doi:10.1016/j.brat.2007.12.008. PMC 3018822. PMID 18275935.
4. ↑  Tolin D.F.; Frost R.O.; Steketee G. (2007). "An open trial of cognitive-behavioral therapy for compulsive hoarding". *Behaviour Research and Therapy*. **45** (7): 1461–1470. doi:10.1016/j.brat.2007.01.001. PMC 1950337. PMID 17306221.
5. ↑  "Hoarding: Risk factors – MayoClinic.com". เก็บจากแหล่งเดิมเมื่อ 2013-10-24.
6. ↑  "Hoarding Disorder". American Psychiatric Association. เก็บจากแหล่งเดิมเมื่อ 2013-10-11. สืบค้นเมื่อ 2013-10-16.
**สวยัมภูนาถ** (เทวนาครี: स्वयम्भू स्तूप; เนวาร์: स्वयंभू) เป็นสถาปัตยกรรมทางศาสนาโบราณ ตั้งอยู่บนยอดเขาในหุบเขากาฐมาณฑุ ทางทิศตะวันตกของกรุงกาฐมาณฑุ 
สำหรับชื่อภาษาทิเบต (Wylie: *Phags.pa Shing.kun*) มีความหมายว่า 'ต้นไม้ประเสริฐ' เพราะมีต้นไม้หลายชนิดที่พบบนเนินเขา อย่างไรก็ตาม *Shing.kun* อาจเป็นการวิบัติของชื่อภาษาเนปาลสำหรับสถานที่นี้ **สวยัมภู** ที่หมายถึง 'พรั่งพรูด้วยตนเอง'

สำหรับพุทธศาสนิกชนชาวเนวาร์แล้ว สวยัมภูนาถเป็นศูนย์รวมทั้งในตำนาน เรื่องเล่า และการปฏิบัติพุทธกิจในแต่ละวัน รวมถึงอาจจะเป็นสถานที่ที่ศักดิ์สิทธิ์ที่สุดในหมู่ผู้แสวงบุญชาวพุทธอีกด้วย แต่สำหรับชาวทิเบตและผู้นับถือศาสนาพุทธแบบทิเบตแล้ว สวยัมภูนาถมีความสำคัญเป็นอันดับที่สองรองจากพุทธนาถ

สวยัมภูนาถประกอบด้วยเจดีย์ ศาลเจ้า และวัดต่าง ๆ บางที่สามารถย้อนความไปได้ถึงยุคลิจฉวี รวมถึงสิ่งที่สร้างขึ้นภายหลังอย่างอารามทิเบต พิพิธภัณฑ์ และห้องสมุด ตัวเจดีย์มีดวงตาและคิ้วของพระพุทธเจ้าวาดอยู่ ระหว่างดวงตามีเลขหนึ่ง (ในอักษรเทวนาครี) วาดให้เป็นอย่างจมูก นอกจากนี้ยังมีร้านค้า ร้านอาหาร และโฮสเทล สถานที่สามารถเข้าถึงได้สองจุด: ทางบันไดยาวทอดตรงไปสู่แท่นหลักของวัดซึ่งอยู่จากยอดเขาไปทางทิศตะวันออก และถนนสำหรับรถยนต์รอบเนินเขาจากทางทิศใต้ไปจนถึงทางเข้าทางทิศตะวันตกเฉียงใต้

อ้างอิง
-------

1. ↑  Allione, Tsultrim (1986). *Women of Wisdom*. London: Arkana. xxxiii. ISBN 1-85063-044-5.
**VizieR** เป็นบริการสำหรับค้นสารบัญแฟ้มทางดาราศาสตร์ที่เปิดให้บริการโดยศูนย์ข้อมูลดาราศาสตร์สทราซบูร์ของหอดูดาวสทราซบูร์ในเมืองสทราซบูร์ ประเทศฝรั่งเศส

จนถึง ณ เดือนมกราคม 2022 ได้มีสารบัญแฟ้มมากกว่า 20,000 รายการถูกเก็บไว้

ความเป็นมา
----------

VizieR มีจุดเริ่มต้นมาจาก **เบราเซอร์สารบัญแฟ้ม ESIS** (European Space Information System Catalogue Browser) ก่อตั้งโดยองค์การอวกาศยุโรปในปี 1993 ตั้งแต่ก่อนที่จะมีเวิลด์ไวด์เว็บ โดยโครงการ ESIS ซึ่งเดิมมีจุดมุ่งหมายเพื่อสนับสนุนโลกแห่งวิทยาศาสตร์อวกาศนั้น ได้รับการพัฒนาในฐานะฐานข้อมูลเครือข่ายที่อนุญาตให้เข้าถึงสารบัญแฟ้มทางดาราศาสตร์และข้อมูลเชิงสังเกตในรูปแบบและประเภทที่แตกต่างกันไป หลังจากนั้น ESIS จึงได้ถูกถ่ายโอนไปยังศูนย์ข้อมูลดาราศาสตร์สทราซบูร์ ซึ่งรวบรวมและแจกจ่ายข้อมูลทางดาราศาสตร์มาเป็นเวลาหลายปี

นับตั้งแต่เปิดตัวในปี 1996 VizieR ได้กลายเป็นแหล่งอ้างอิงสำหรับนักวิจัยทั่วโลกในการเข้าถึงข้อมูลสารบัญแฟ้มที่เผยแพร่ในวารสารดาราศาสตร์เป็นประจำ ในปี 1997 ศูนย์ข้อมูลดาราศาสตร์สทราซบูร์ได้ปรับปรุงบริการ VizieR ใหม่เพื่อให้บริการที่ดีขึ้นในแง่ของพลังการค้นหาและปริมาณข้อมูล ณ เดือนกุมภาพันธ์ 2021 VizieR มีข้อมูลสารบัญแฟ้มมากกว่า 20,000 รายการ ทำให้เป็นแหล่งข้อมูลหลักสำหรับหอดูดาวเสมือน

การใช้งาน
---------

จากหน้าแรกของ VizieR บนเว็บไซต์ของศูนย์ข้อมูลดาราศาสตร์สทราซบูร์ สามารถค้นหาตามชื่อสารบัญแฟ้ม ผู้สร้าง หรือตำแหน่งของเทห์ฟากฟ้าบนทรงกลมท้องฟ้า นอกจากนี้ บริการค้นหาวัตถุท้องฟ้า SIMBAD ซึ่งให้บริการโดยศูนย์ข้อมูลดาราศาสตร์สทราซบูร์เช่นกันยังสร้างลิงก์ไปยังสารบัญแฟ้มที่มีข้อมูลของวัตถุท้องฟ้าที่ต้องการค้นหาโดยอัตโนมัติ ดังนั้นจึงสามารถที่จะเข้าถึง VizieR จากลิงก์นั้นได้

อ้างอิง
-------

1. ↑  "VizieR". CDS. สืบค้นเมื่อ 2022-02-01.
2. ↑  Ochsenbein, F. (1996). "VizieR, the new catalogue interface at CDS". *Bulletin d'Information du Centre de Donnees Stellaires*. **48**: 47. Bibcode:1996BICDS..48...47O.
3. ↑  Ochsenbein, F.; Bauer, P.; Marcout, J. (2000). "The VizieR database of astronomical catalogues". *Astronomy and Astrophysics Supplement Series*. **143** (1): 23–32. arXiv:astro-ph/0002122. Bibcode:2000A&AS..143...23O. doi:10.1051/aas:2000169. ISSN 0365-0138.
4. ↑  "Transfer of ESIS to Scientific Institutes". สืบค้นเมื่อ 2022-02-01.

เว็บไซต์
--------

* VizieR
ในทางเรขาคณิต รูปหลายเหลี่ยมรูปหนึ่งอาจจัดว่าเป็น **รูปหลายเหลี่ยมนูน** หรือ **รูปหลายเหลี่ยมเว้า** อย่างใดอย่างหนึ่ง

รูปหลายเหลี่ยมนูน
-----------------

รูปห้าเหลี่ยมปรกติเป็นรูปหลายเหลี่ยมนูน
**รูปหลายเหลี่ยมนูน** (อังกฤษ: convex polygon) คือรูปหลายเหลี่ยมเชิงเดียวที่มีเนื้อที่ภายในเป็นเซตนูน (convex set)  สมบัติต่อไปนี้ของรูปหลายเหลี่ยมเชิงเดียว ซึ่งเทียบเท่าได้กับสมบัติของรูปหลายเหลี่ยมนูน

* มุมภายในทุกมุมมีขนาดน้อยกว่า 180 องศา
* ส่วนของเส้นตรงทุกเส้นที่เชื่อมระหว่างจุดยอดสองจุดใดๆ จะวางตัวอยู่ภายในขอบเขตของรูปหลายเหลี่ยม

รูปหลายเหลี่ยมเชิงเดียวจะเป็น *รูปหลายเหลี่ยมนูนโดยแท้* (strictly convex) ถ้ามุมภายในทุกมุมน้อยกว่า 180 องศา และส่วนของเส้นตรงทุกเส้นที่เชื่อมระหว่างจุดยอดสองจุด *ที่ไม่อยู่ติดกัน และไม่ใช่จุดเดียวกัน* วางตัวอยู่ภายในขอบเขตของรูปหลายเหลี่ยม

รูปสามเหลี่ยมทุกรูปที่ไม่ได้อยู่ในภาวะลดรูป เป็นรูปหลายเหลี่ยมนูนโดยแท้

รูปหลายเหลี่ยมเว้า
------------------

ตัวอย่างหนึ่งของรูปหลายเหลี่ยมเว้า
รูปที่ไม่ได้เป็นรูปหลายเหลี่ยมนูนจะเรียกว่าเป็น **รูปหลายเหลี่ยมเว้า** (อังกฤษ: concave polygon)  หรือ **รูปหลายเหลี่ยมวกเข้า** (อังกฤษ: reentrant polygon)  รูปหลายเหลี่ยมเว้าจะมีมุมภายในมุมหนึ่งที่มีขนาดมากกว่า 180 องศาเสมอ

รูปหลายเหลี่ยมเว้าเป็นไปได้ที่จะสามารถตัดแบ่งให้เป็นรูปหลายเหลี่ยมนูนหลายรูป ขั้นตอนวิธีสำหรับการแยกส่วนเป็นรูปย่อยไม่กี่รูป โดยใช้เวลาคำนวณเชิงพหุนาม สามารถทำได้และได้อธิบายไว้แล้วโดย Chazelle กับ Dobkin

อ้างอิง
-------

1. ↑  Definition and properties of convex polygons with interactive animation
2. ↑  McConnell, Jeffrey J. (2006), *Computer Graphics: Theory Into Practice*, p. 130, ISBN 0763722502
3. ↑  Mason, J. I. (1935), "On the angles of a polygon", *The Mathematical Gazette*, **30** (291): 237–238
4. ↑  Chazelle, Bernard; Dobkin, David P. (1985), "Optimal convex decompositions", ใน Toussaint, G. T. (บ.ก.), *Computational Geometry* (PDF), Elsevier, pp. 63–133
คลิปวิดีโอแสดงปรากฏการณ์ไลเดินฟร็อสท์
**โยฮัน ก็อทโลพ ไลเดินฟร็อสท์** (เยอรมัน: *Johann Gottlob Leidenfrost*; 27 พฤศจิกายน ค.ศ. 1715 – 2 ธันวาคม ค.ศ. 1794) เป็นแพทย์และนักเทววิทยาชาวเยอรมัน เกิดที่เมืองร็อสเพอร์เว็นดาในเคาน์ตีชต็อลแบร์ค-ชต็อลแบร์ค เป็นบุตรของโยฮัน ไฮน์ริช ไลเดินฟร็อสท์ ครั้งแรกไลเดินฟร็อสท์เรียนเทววิทยาที่มหาวิทยาลัยกีเซิน แต่ต่อมาเปลี่ยนไปเรียนวิชาแพทย์ที่มหาวิทยาลัยไลพ์ซิชและมหาวิทยาลัยฮัลเลอ หลังเรียนจบ ไลเดินฟร็อสท์ใช้เวลาท่องเที่ยวและเป็นแพทย์สนามในสงครามไซลีเซียครั้งที่หนึ่ง ต่อมาในปี ค.ศ. 1743 ไลเดินฟร็อสท์ดำรงตำแหน่งศาสตราจารย์ที่มหาวิทยาลัยดืสบวร์ค สองปีต่อมา ไลเดินฟร็อสท์แต่งงานกับอันนา คอร์เนลีอา คัลค์ฮ็อฟ ทั้งคู่มีบุตรด้วยกัน 7 คน นอกจากจะดำรงตำแหน่งศาสตราจารย์แล้ว ไลเดินฟร็อสท์ยังดำรงตำแหน่งอธิการบดีของมหาวิทยาลัย

ในปี ค.ศ. 1756 ไลเดินฟร็อสท์ได้รับเลือกให้เป็นภาคีสมาชิกสถาบันวิทยาศาสตร์แห่งเบอร์ลิน ในปีเดียวกัน ไลเดินฟร็อสท์ได้อธิบายปรากฏการณ์ไลเดินฟร็อสท์ ซึ่งเป็นปรากฏการณ์ที่เกิดขึ้นเมื่อของเหลวสัมผัสกับพื้นผิวที่มีอุณหภูมิสูงกว่าจุดเดือดของของเหลว ทำให้ส่วนที่สัมผัสกับพื้นผิวระเหยเป็นไอน้ำและพยุงให้ของเหลวเคลื่อนที่ อย่างไรก็ตาม ปรากฏการณ์นี้ถูกพูดถึงครั้งแรกโดยแฮร์มัน บูร์ฮาเฟอ ไลเดินฟร็อสท์เสียชีวิตในปี ค.ศ. 1794

อ้างอิง
-------

1. 1 2  "The Leidenfrost Effect is a Simple Home Science Experiment - Decoded Science". คลังข้อมูลเก่าเก็บจากแหล่งเดิมเมื่อ 2016-06-12. สืบค้นเมื่อ 13 กุมภาพันธ์ 2016.
2. ↑  อะไรจะเกิดขึ้นเมื่อคุณหยดไนโตรเจนเหลวลงในน้ำมันเบนซิน ? - Eduzones

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ โยฮัน ก็อทโลพ ไลเดินฟร็อสท์
**พระราชบัญญัติพรรคการเมือง พ.ศ. 2498** พระราชบัญญัติพรรคการเมืองฉบับแรกของประเทศไทยซิ่งได้ประกาศใช้เมื่อวันที่ 28 กันยายน พ.ศ. 2498 ซึ่งสาระสำคัญของพระราชบัญญัติฉบับนี้คือกำหนดให้ผู้มีสิทธิ์เลือกตั้งสมาชิกสภาผู้แทนราษฎรตั้งแต่ 500 คนขึ้นไปหรือ สมาชิกสภาผู้แทนราษฎร ตั้งแต่ 10 คนขึ้นไปสามารถจดทะเบียนจัดตั้งพรรคการเมืองได้โดยต้องยื่นเรื่องกับ ปลัดกระทรวงมหาดไทย ในฐานะนายทะเบียนพรรคการเมืองทำให้พรรคการเมืองที่จดทะเบียนตามพระราชบัญญัติฉบับนี้มีสิทธิตามกฎหมายที่จะดำเนินงานในด้านต่าง ๆ ได้แต่ไม่มีสถานะเป็นนิติบุคคลและสามารถเป็นโจทก์หรือจำเลยในชั้นศาลได้และในกรณีที่จะยุบพรรคการเมืองนั้นให้เป็นอำนาจหน้าที่ของศาล

โดยสาเหตุของการประกาศใช้พระราชบัญญัติฉบับนี้สืบเนื่องจากใน รัฐธรรมนูญแห่งราชอาณาจักรไทย พุทธศักราช 2475 แก้ไขเพิ่มเติม พุทธศักราช 2495 ในมาตรา 26 ได้กำหนดให้ประชาชนสามารถรวมตัวกันจัดตั้งพรรคการเมืองได้แต่ทางรัฐบาลก็เกรงว่าจะมีการนำเอากฎหมายว่าด้วยสมาคมมาบังคับใช้จึงได้มีการร่างพระราชบัญญัติฉบับนี้ซึ่งพรรคการเมืองที่ได้จดทะเบียนตามพระราชบัญญัติฉบับนี้เป็นพรรคแรกคือ พรรคเสรีมนังคศิลา ที่ได้จดทะเบียนเมื่อวันที่ 29 กันยายน พ.ศ. 2498

พระราชบัญญัติฉบับนี้ถูกยกเลิกโดยคำสั่งของคณะปฏิวัติฉบับที่ 8 ลงวันที่ 21 ตุลาคม พ.ศ. 2501

อ้างอิง
-------

1. ↑   พระราชบัญญัติพรรคการเมือง พ.ศ. 2498 ราชกิจจานุเบกษา เล่ม 72 ตอน 77 ก พิเศษ หน้า 1 28 กันยายน พ.ศ. 2498
2. ↑  ประกาศของคณะปฏิวัติ ฉบับที่ 8 เก็บถาวร 2011-11-14 ที่ เวย์แบ็กแมชชีน ราชกิจจานุเบกษา เล่ม 75 ตอน 83 ก พิเศษ หน้า 4 21 ตุลาคม พ.ศ. 2501

แหล่งข้อมูลอื่น
---------------
**วงศ์ปลาใบมีดโกน** หรือ **วงศ์ปลาข้างใส** (อังกฤษ: Razorfish, Shrimpfish, Snipefish) เป็นวงศ์ของปลากระดูกแข็ง ในอันดับปลาจิ้มฟันจระเข้และม้าน้ำ (Syngnathiformes) ใช้ชื่อวิทยาศาสตร์ว่า Centriscidae

มีลักษณะทั่วไปเหมือนกับปลาวงศ์อื่นทั่วไปในอันดับนี้ คือ มีปากยาวเหมือนท่อ ไม่มีฟัน ไม่มีกราม กินอาหารจำพวก แพลงก์ตอนสัตว์ ลำตัวปกคลุมด้วยแผ่นกระดูกใส ครีบหลังมี 2 อันและอยู่ในแนวราบ ครีบหางกลมมน บางชนิดลำตัวใส บางชนิดมีแถบคาดตามยาวสีดำ

มีพฤติกรรมที่มีลักษณะพิเศษที่แตกต่างไปจาก ปลาวงศ์อื่นในอันดับเดียวกัน คือ จะตั้งตัวทรงเป็นมุมฉากกับพื้นทะเลเหนือ แม้จะว่ายน้ำก็จะว่ายไปในลักษณะเช่นนี้ จะอาศัยอยู่รวมกันเป็นฝูง อาศัยอยู่ร่วมกับสัตว์น้ำอย่างอื่น ได้แก่ ปะการัง, ปะการังอ่อน และเม่นทะเล บางครั้งจะเข้าไปอาศัยหลบภัยในหนามของเม่นทะเล อีกทั้งมีพฤติกรรมการขยายพันธุ์ ด้วยการปล่อยไข่ให้ล่องลอยไปในกลางทะเล โดยไม่มีพฤติกรรมการตั้งท้องเหมือนปลาจิ้มฟันจระเข้หรือม้าน้ำ ตัวอ่อนจะอาศัยอยู่กลางทะเลลึก ก่อนที่โตขึ้นและกลับมาอาศัยอยู่ในแนวปะการังและชายฝั่ง

การจำแนก
--------

แบ่งออกได้เป็น 2 วงศ์ย่อย 15 ชนิด ใน 5 สกุล ได้แก่ 

* วงศ์ย่อย Centriscinae
	+ *Aeoliscus*
	+ *Centriscops*
	+ *Centriscus*

* วงศ์ย่อย Macroramphosinae 
	+ *Macroramphosus*
	+ *Notopogon*

แต่ในบางข้อมูลระบุว่ามีเพียง 4 ชนิดเท่านั้น ใน 2 สกุล

อ้างอิง
-------

1. 1 2  จาก itis.gov (อังกฤษ)
2. ↑  "กระทู้ให้ความรู้ เกี่ยวกับปลาทะเลแปลกๆ". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2012-08-25.
3. ↑  จาก fishbase.org (อังกฤษ)
4. ↑  ปลามีดโกน (shrimpfish)

แหล่งข้อมูลอื่น
---------------


วิกิสปีชีส์มีข้อมูลภาษาอังกฤษเกี่ยวกับ ***Centriscidae***
**บ้านเมืองราม**  หมู่ที่ 4 ตำบลนาเหลือง อำเภอเวียงสา จังหวัดน่าน เป็นหมู่บ้านเก่าแก่ที่มีมาตั้งแต่สมัยโบราณ และยังเป็นแหล่งเรียนรู้การทำเกษตรทฤษฎีใหม่ที่สำคัญของอำเภอ เพราะอยู่ตอนกลางของตำบลจึงเป็นที่ตั้งศูนย์กลางการศึกษาระดับประถมศึกษา แต่เดิมก็เคยเป็นที่ตั้งอบต.นาเหลืองอีกด้วย

ตำนาน
-----

ตามตำนานที่ผู้เฒ่าผู้แก่เล่าสืบต่อกันมานั้นมี 2 ตำนาน

* ตำนานที่ 1

บ้านเมืองรามเดิมทีนั้นมีชื่อว่า **บ้านเก๊า** ตั้งอยู่บริเวณโรงเรียนบ้านนาเหลืองไชยรามในปัจจุบัน ต่อมา เจ้าเมืองน่านได้มาเห็นไชยภูมิที่เหมาะ จึงคิดจะตั้งเมืองแห่งใหม่ไว้ที่นี่ แต่หลังจากที่สั่งให้ทหารไปลาดตระเวนดูพื้นที่ ก็พบว่าพื้นที่บางส่วนเป็นภูเขา อาจจะไม่สามารถรองรับการขยายตัวของเมืองได้ จึงให้เป็นเพียงแค่ด่านหน้าก่อนที่จะถึงเขตเวียง แล้วย้ายผู้คนมาตั้งอยู่บริเวณที่ตั้งอยู่ ณ ปัจจุบัน

* ตำนานที่ 2

เมื่อประมาณเกือบ 200 ปีที่แล้ว ชาวบ้านเมืองรามได้อพยพมาจากเมืองเชียงแสน โดยการนำของเจ้าชีวิตเมืองน่าน แล้วเรียกที่อยู่ใหม่นี้ว่า **บ้านเมืองฮาม** เพราะมีครูบาฮาม เป็นผู้นำชาวบ้านอพยพมา ซึ่งหมู่บ้านใกล้ๆ คือ บ้านน้ำครกใหม่ ก็อพยพมาจากเชียงแสนเช่นกัน แต่เป็นคนลาว ตามคำเครือผู้เฒ่าในบ้านเมืองรามที่กล่าวเชิงตำหนิ นิสัยปลิ้นปล้อนของชาวบ้านน้ำครกใหม่ว่า "ลาวเจียงแสน อู้หลายลิ้น ปี้นหลายเสียง" ซึ่งปัจจุบันผู้เฒ่าผู้แก่ชาวบ้านน้ำครกใหม่ยังคงพูดสำเนียง คล้ายภาษาลาวอยู่

สถานที่ตั้งและอาณาเขต
---------------------

ตั้งอยู่ทางตอนกลางของตำบลนาเหลือง อำเภอเวียงสา

* **ทิศเหนือ**  ติดกับ บ้านนาเหลืองนอก บ้านห้วยม่วง และบ้านนาเหลืองใน ตำบลนาเหลือง อำเภอเวียงสา จังหวัดน่าน
* **ทิศใต้**  ติดกับ บ้านป่าคา บ้านดอนไชยพระบาท ตำบลนาเหลือง   
 และบ้านหลับมืนไตย ตำบลตาลชุม อำเภอเวียงสา จังหวัดน่าน
* **ทิศตะวันออก** ติดกับ ตำบลน้ำปาย อำเภอแม่จริม จังหวัดน่าน
* **ทิศตะวันตก**  ติดกับ บ้านน้ำครกใหม่ (โดยอยู่คนละฟากของแม่น้ำน่าน) ตำบลกองควาย อำเภอเมือง จังหวัดน่าน

ลักษณะภูมิประเทศ
----------------

เป็นที่ราบลุ่มลำน้ำแม่น้ำน่าน ลาดเอียงจากทิศตะวันออกไปทิศตะวันตก

ศาสนา
-----

ประชากรส่วนใหญ่นับถือพุทธศาสนา มีวัดประจำหมู่บ้าน คือ วัดเมืองราม

ประเพณีที่สำคัญ
---------------

* ประเพณีปี๋ใหม่เมือง
* ประเพณีเลี้ยงผีปู่ย่า
* ประเพณีออกวัสสา
* ประเพณียี่เป็ง

แหล่งน้ำสำคัญ
-------------

แหล่งน้ำที่สำคัญ คือ แม่น้ำน่าน โดยไหลผ่านทางตะวันตกของหมู่บ้าน นำน้ำมาใช้อุปโภคบริโภคโดยการใช้โรงสูบน้ำ

อาชีพ
-----

ประชากรส่วนใหญ่ของหมู่บ้านประกอบอาชีพเกษตรกรรม ทำนา ทำไร่ ทำสวน และข้าราชการเป็นส่วนน้อย

เหตุการณ์ที่สำคัญ
-----------------

ในเวลา 12.00น. วันจันทร์ ที่ 25 กุมภาพันธ์ พ.ศ. 2551 สมเด็จพระเทพรัตนราชสุดา สยามบรมราชกุมารีฯ เสด็จมาตรวจดูการดำเนินงานของโรงเรียนพระปริยัติศาสนภิพัฒน์วัดเมืองราม

สถานที่สำคัญภายในหมู่บ้าน
-------------------------

* บ้านเกษตรทฤษฎีใหม่
* สถานีอนามัยตำบลนาเหลือง
* สวนสาธารณะประจำตำบลนาเหลือง
* ป่าชุมชนบ้านเมืองราม
* ที่ทำการกำนันผู้ใหญ่บ้านประจำตำบลนาเหลือง
* โรงเรียนบ้านนาเหลืองไชยราม
* โรงเรียนพระปริยัติศาสนภิพัฒน์วัดเมืองราม

บุคคลสำคัญของหมู่บ้าน
---------------------

* ครูบาสิชิไชยยา
* พระครูอินทสรวิสุทธิ์

อ้างอิง
-------

1. ↑  สมเด็จพระเทพรัตนราชสุดา เสด็จโรงเรียนพระปริยัติศาสนภิพัฒน์วัดเมืองราม[*ลิงก์เสีย*]
**วงศ์ปลาไหลนา** (อังกฤษ: Swamp eel, Amphibious fish; เบงกอล: কুঁচেমাছ) เป็นวงศ์ปลากินเนื้อ พบในน้ำจืดและน้ำกร่อยของทวีปเอเชียและทวีปแอฟริกา โดยกระจายพันธุ์อย่างกว้างขวางในเขตอบอุ่น พบตั้งแต่พื้นที่ชุ่มน้ำและถ้ำในทวีปแอฟริกา, ตะวันออกกลาง, เอเชียใต้, เอเชียตะวันออกเฉียงใต้, อินโดนีเซีย, ฟิลิปปินส์ ไปจนถึงโซนโอเชียเนีย ใช้ชื่อวงศ์ว่า Synbranchidae (/ซิน-แบรน-ชิ-ดี้/) โดยพบอยู่ทั้งหมด 18 ชนิด 

มีรูปร่างเรียวยาวคล้ายงู ตามีขนาดเล็ก มีอวัยวะช่วยหายใจเป็นเส้นเลือดฝอยในคอหอย ไม่มีครีบหรืออวัยวะใด ๆ ที่ช่วยในการว่ายน้ำ เว้นแต่บริเวณปลายหางจะแผนแบนคล้ายใบพาย ซึ่งจะมีลักษณะแตกต่างกันออกไปตามแต่ละชนิด 

มีลำตัวลื่นมาก เพราะมีเมือกเยอะ เกล็ดมีขนาดเล็กฝังในลำตัว เมื่อยังเล็กจะมีครีบอก เมื่อโตขึ้นจะหายไป เป็นปลาที่สามารถ เปลี่ยนเพศได้ (Hermphrodite) โดยช่วงแรกจะเป็นเพศเมีย และจะกลายเป็นเพศผู้เมื่อโตขึ้น ด้านน้ำหนักเพศเมียจะมีน้ำหนักตั้งแต่ 100-300 กรัม เพศผู้มีน้ำหนักมากกว่า 400 กรัม ออกหากินในเวลากลางคืน กินเนื้อเป็นอาหาร โดยสามารถกินอาหารได้หลากหลาย แม้กระทั่งซากสัตว์หรือซากพืชที่เน่าเปื่อย

มีพฤติกรรมขุดรูอยู่ในพื้นโคลนตม หรือตามตลิ่งน้ำ ชอบรวมตัวกันอาหาร เป็นปลาที่สามารถปรับสภาพให้อาศัยอยู่ได้ในทุกสิ่งแวดล้อม ในฤดูร้อน สามารถขุดรูลึกลงไป 1-1.2 เมตร เพื่อจำศีลได้

สำหรับในประเทศไทยพบทั้งหมด 3 ชนิด คือ

* ปลาไหลแดง หรือ ปลาหล่อย (*Macrotema caligans*)
* ปลาไหลนา (*Monopterus albus*) ซึ่งเป็นปลาที่คนไทยรู้จักดี
* ปลาไหลหลาด หรือ ปลาไหลงู (*Ophisternon bengalense*)

เป็นปลาที่นิยมเลี้ยงในเชิงพาณิชย์เป็นปลาเศรษฐกิจ โดยรวบรวมพ่อแม่พันธุ์จากธรรมชาติ โดยเฉพาะปลาไหลนา

อ้างอิง
-------

* จาก Fishbase.org
* ปลาเพาะเลี้ยงปลาไหลนา จากกรมประมง

1. ↑  จาก itis.gov (อังกฤษ)

คอมมอนส์ มีภาพและสื่อเกี่ยวกับ:  
**วงศ์ปลาไหลนา**

แหล่งข้อมูลอื่น
---------------


วิกิสปีชีส์มีข้อมูลภาษาอังกฤษเกี่ยวกับ ***Synbranchidae***
**ภูมิบุตร** หรือ **ภูมิปุตรา**  (มลายู: *Bumiputera, بوميڤوترا*, *บูมีปูเตอรา*; แปลว่า "ลูกของแผ่นดิน") หมายถึงชาวมลายูดั้งเดิม อันรวมถึงชาวโอรังอัซลี (Orang Asli)​ ซึ่งเป็นชาวเผ่าดั้งเดิมของคาบสมุทรมลายูและชนพื้นเมืองของรัฐซาบะฮ์และซาราวัก ทั้งนี้ในปัจจุบัน "ภูมิบุตร" ยังรวมถึงชาวมาเลเซียซึ่งอพยพมาจากอินโดนีเซีย (เรียกว่า ปรีบูมี), ชาวมาเลเซียเชื้อสายสยาม, ชาวมาเลเซียเชื้อสายอินเดียมุสลิม, ชาวจีนช่องแคบ (กลุ่มลูกครึ่งมลายู-จีน) และชาวคริสตัง (กลุ่มคริสตังลูกครึ่งมลายู-โปรตุเกส) แต่ไม่รวมถึงชาวมาเลเซียเชื้อสายจีนหรืออินเดียที่มีจำนวนมากในประเทศ

ชาวมาเลเซียภูมิบุตรจะได้รับความช่วยเหลือพิเศษทางเศรษฐกิจและสังคมด้วยเหตุผลทางเชื้อชาติตาม "นโยบายเศรษฐกิจใหม่" ซึ่งได้เริ่มต้นเมื่อปี ค.ศ. 1970 แต่ชาวจีนและชาวฮินดูจะถูกกีดกันจากสิทธิพิเศษต่าง ๆ รวมถึงการห้ามเข้าโรงเรียนที่สงวนไว้เฉพาะชาวมลายู ทฤษฏีภูมิบุตรจึงถือว่าเป็นทฤษฎีเหยียดผิว และเลือกปฏิบัติทางชาติพันธุ์ โดยนโยบายกดขี่ชาติพันธุ์อื่นเป็นนโยบายทางการเมืองของมาเลเซียมาตั้งแต่หลังได้รับเอกราช และเป็นเงื่อนไขโดยตรงหนึ่งที่ให้เกิดความรุนแรงในเดือนพฤษภาคม ค.ศ. 1969 ที่ชาวจีนจำนวนมากถูกชาวมลายูรุมสังหาร และทำให้ความขัดแย้งทางชาติพันธุ์ในมาเลเซียเป็นเรื่องแก้ไม่ตกมาจนปัจจุบัน

อ้างอิง
-------

1. ↑  "Malaysia: The People of Malaysia", TripAdvisor
2. ↑  "The slaughter of sacred cows". *The Economist*. 3 April 2003. สืบค้นเมื่อ 22 July 2011.
3. ↑  "Race in Malaysia: Playing with Fire". *Economist*. 26 september 2015. `{{cite news}}`: ตรวจสอบค่าวันที่ใน: `|date=` (help)
บทความนี้เกี่ยวกับวงศ์ปลาทะเล สำหรับวงศ์ปลาน้ำจืด ดูที่ วงศ์ปลาแพะ
ระวังสับสนกับ วงศ์ปลากระบอก

**วงศ์ปลาแพะ** หรือ **วงศ์ปลาหนวดฤๅษี** (Mullidae) เป็นวงศ์ของปลาทะเลและปลาน้ำกร่อยกระดูกแข็ง ในอันดับปลากะพง (Perciformes) ใช้ชื่อวิทยาศาสตร์ว่า Mullidae

มีรูปร่างโดยรวม คือ มีเกล็ดขนาดใหญ่มีลักษณะเป็นแบบสากเล็กน้อย ส่วนหัวมีเกล็ด ครีบหลังมีสองตอน ตอนแรกมีก้านครีบแข็ง 6-8 ก้าน ครีบ มีครีบหางแบบเว้าลึก ใต้คางมีหนวด 1 คู่ ที่ไวต่อความรู้สึก ใช้สำหรับคุ้ยเขี่ยหาอาหารตามหน้าดิน เช่น พื้นทราย ซึ่งดูแล้วเหมือนหนวดเคราของแพะ อันเป็นที่มาของชื่อ

พบกระจายพันธุ์ในชายฝั่งและแนวปะการังเขตร้อนและเขตอบอุ่น ทั้งมหาสมุทรแปซิฟิก, แอตแลนติก, ทะเลเมดิเตอร์เรเนียน และมหาสมุทรอินเดีย โดยอยู่รวมกันเป็นฝูง

แบ่งออกได้เป็น 6 สกุล (ดูในตาราง) ประมาณ 55 ชนิด ในน่านน้ำไทยพบได้หลายชนิด อาทิ ปลาแพะเหลืองทอง (*Parupeneus heptacanthus*), ปลาแพะลาย (*Upeneus tragula*), ปลาแพะเหลือง (*U. sulphureus*), ปลาแพะขนุน (*Mulloidichthys flavolineatus*) เป็นต้น

อ้างอิง
-------

1. ↑  "มีนวิทยา". คลังข้อมูลเก่าเก็บจากแหล่งเดิมเมื่อ 2010-03-03. สืบค้นเมื่อ 2012-03-05.
2. ↑  จาก ITIS.gov (อังกฤษ)
3. ↑  ระบบฐานข้อมูลความหลากหลายทางชีวภาพและทรัพยากรทางทะเล ลุ่มน้ำทะเลสาบสงขลา กลุ่มทรัพยากร : ปลา [*ลิงก์เสีย*]

แหล่งข้อมูลอื่น
---------------

* ข้อมูลเพิ่มเติมจาก Fishbase.org (อังกฤษ)


วิกิสปีชีส์มีข้อมูลภาษาอังกฤษเกี่ยวกับ ***Mullidae***
**วงศ์ปลาใบไม้อเมริกาใต้** (อังกฤษ: Leaffish) เป็นวงศ์ปลากระดูกแข็งในอันดับปลากะพง (Perciformes) ใช้ชื่อวงศ์ว่า Polycentridae

ลักษณะ
------

เป็นปลาขนาดเล็กที่อาศัยอยู่ในน้ำจืดในทวีปอเมริกาใต้ มีรูปร่างโดยรวมคือ มีส่วนหัวใหญ่ มีขนาดโดยเฉลี่ยประมาณ 6-8 เซนติเมตร มีเพียงแค่ 2 สกุล คือ *Monocirrhus* และ *Polycentrus* และ 3 ชนิดเท่านั้น 

มีครีบหลังที่แบ่งออกเป็น 2 ตอน ตอนแรกแข็งและตอนหลังอ่อนนุ่ม มีทั้งหมด 16-18 ก้าน, ครีบอก 7-13 ก้าน, ครีบก้น 12-13 ก้าน มีสีสันที่ปรับตัวให้เข้ากับสภาพแวดล้อมได้เป็นอย่างดี เป็นปลาที่ชอบอยู่นิ่ง ๆ เพื่อรอจับเหยื่อ ซึ่งได้แก่ ปลาขนาดเล็กและกุ้งขนาดเล็ก มักอาศัยอยู่ในน้ำที่มีความเป็นกรดเล็กน้อย (5-6 pH) เช่น น้ำป่าพรุ

การจำแนก
--------

* *Monocirrhus*
	+ *Monocirrhus polyacanthus* Heckel, 1840
* *Polycentrus*
	+ *Polycentrus jundia* Coutinho & Wosiacki, 2014
	+ *Polycentrus schomburgkii* Müller & Troschel, 1849

หมายเหตุ ในสกุล *Polycentrus* นั้นเดิมเคยถูกจัดอยู่ในวงศ์ปลาหมอช้างเหยียบ (Nandidae) ที่พบในภูมิภาคเอเชียตะวันออกเฉียงใต้ และมีจำนวนสมาชิกในวงศ์มากกว่า

ดูเพิ่ม
-------

* วงศ์ปลาหมอช้างเหยียบ

อ้างอิง
-------

* Family Polycentridae - Leaffishes (อังกฤษ)

1. ↑  Coutinho, D.P. & Wosiacki, W.B. (2014). "A new species of leaffish *Polycentrus* Müller & Troschel, 1849 (Percomorpha: Polycentridae) from the rio Negro, Brazil" (PDF). *Neotropical Ichthyology,*. **12** (4): 747–753. คลังข้อมูลเก่าเก็บจากแหล่งเดิม (PDF)เมื่อ 2014-12-29. สืบค้นเมื่อ 2015-06-23.`{{cite journal}}`: CS1 maint: extra punctuation (ลิงก์) CS1 maint: multiple names: authors list (ลิงก์)

แหล่งข้อมูลอื่น
---------------


วิกิสปีชีส์มีข้อมูลภาษาอังกฤษเกี่ยวกับ ***Polycentridae***
สำหรับความหมายอื่น ดูที่ ศาลา, ซุ้ม, ปะรำ หรือ พิดาน

|  |  |
| --- | --- |
| ค.ศ. | บทความนี้อ้างอิงคริสต์ศักราช/คริสต์ทศวรรษ/คริสต์ศตวรรษ ซึ่งเป็นสาระสำคัญของเนื้อหา  |

ศาลาสวนในสวนพฤกชาติที่สิงคโปร์
**ศาลาสวน** หรือ **ศาลากาซีโบ** (อังกฤษ: Gazebo) หมายถึงสิ่งก่อสร้างที่มักจะเป็นทรงแปดเหลี่ยมหรือกลมที่มักจะสร้างในอุทยาน, สวนสารธารณะ, สวน หรือบริเวณที่เป็นที่สาธารณะ 

ศาลาสวนอาจจะเป็นสิ่งก่อสร้างที่เป็นอิสระหรือสิ่งก่อสร้างที่สร้างติดกำแพงสวนที่มีหลังคาและเปิดรอบด้าน ที่ใช้เป็นที่หลบแดดหลบฝน, ที่พักผ่อน, ที่พักอาศัยอย่างง่ายๆ หรือสิ่งตกแต่งสวน ศาลาสวนบางศาลาก็ใหญ่พอที่ใช้สำหรับกลุ่มนักดนตรีผู้เล่นดนตรีสำหรับผู้ที่มานั่งชมหรือเดินผ่านไปมา โดยเฉพาะในเมืองน้ำแร่เช่นในสาธารณรัฐเช็ก

ประวัติ
-------

ศาลาสวนเป็นสิ่งก่อสร้างในสวนชนิดหนึ่งที่ประโยชน์ของการใช้สอยคล้ายกับศาลา, ศาลาเล็ก, หอทัศนา, สิ่งก่อสร้างตกแต่ง, ซุ้มไม้เลื้อย และอื่นๆ ศาลาสวนเป็นสิ่งก่อสร้างที่นิยมสร้างกันในบริเวณที่มีอากาศอบอุ่นที่พบในข้ออ้างอิงจากวรรณกรรมของจีน, เปอร์เชีย และในวัฒนธรรมโบราณที่เก่าแก่เป็นพันๆปี ตัวอย่างของศาลาสวนก็ได้แก่ศาลาสวนที่กว่างโจวในประเทศจีนเป็นต้น

ในประวัติศาสตร์ของสหรัฐอเมริกาศาลาสวนมักจะเป็นสิ่งก่อสร้างสำหรับผู้มีอันจะกินเท่านั้น จอร์จ วอชิงตันก็มีศาลาสวนแปดเหลี่ยมที่จอร์จ วอชิงตันที่คฤหาสน์ส่วนตัวที่เมานท์เวอร์นอนในเวอร์จิเนีย ทอมัส เจฟเฟอร์สันบรรยายถึงศาลาสวนแต่เรียกว่า "ศาลา" (pavilion) หรือ "เรือนฤดูร้อน" และตั้งใจที่จะสร้างขึ้นสามเรือนโดยแต่ละเรือนก็จะมีลักษณะต่างกันที่ที่คฤหาสน์ส่วนตัวที่มองติเชลโลในเวอร์จิเนียแต่ก็สร้างได้เพียงเรือนเดียว

คำว่า "gazebo" เริ่มใช้เป็นครั้งแรกโดยสถาปนิกชาวอังกฤษวิลเลียม และจอห์น ฮาล์ฟเพนนีในหนังสือ "สถาปัตยกรรมชนบทแบบรสนิยมจีน" (Rural Architecture in the Chinese Taste) ที่เขียนในปี ค.ศ.1750 ภาพที่ 55 ของหนังสือชื่อ "ระดับตำแหน่งของศาลาสวนจีน" แสดงภาพหอจีนหรือศาลาสวนจีนที่ตั้งอยู่บนหินที่ยกสูงขึ้นมาพอสมควร และระเบียงรอบๆ ที่ทำให้สิ่งก่อสร้างดูสมบูรณ์ขึ้น

ที่มาของคำไม่เป็นที่ทราบแน่นอนและไม่มีรากที่สามารถบอกได้ว่ามีความสัมพันธ์กับตระกูลภาษายุโรป การสันนิษฐานก็มีกันไปต่างๆ เช่นมาจากคำอุทานในภาษาฝรั่งเศสว่า "Que c'est beau" (สวยอะไรอย่างนั้น) หรือจากภาษาละตินแม็คโครนิคว่า "gazebo" (ฉันจะมอง) แอล.แอล. เบคอนเสนอว่ามาจากคำว่า "Casbah" จากบริเวณแขวงอาหรับบนเนินในแอลเจียร์ส แต่เมื่อไม่นานมานี้ ดับเบิลยู เซเยอร์สเสนอว่ามาจากภาษาอาหรับอันดาลูเชียน ว่า "qushaybah" ที่พบในโคลงที่เขียนโดยกวีจากคอร์โดบาอิบน์ คุซมัน (Ibn Quzman)

การก่อสร้าง
-----------

วัสดุก่อสร้างที่ใช้ในการก่อสร้างศาลาสวนก็มีทุกประเภท ในประเทศไทย, อังกฤษและอเมริกาเหนือปัจจุบันมักจะสร้างด้วยไม้และมีหลังคาที่ใช้วัสดุเช่นแผ่นไม้ (Roof shingle) หรืออาจจะเป็นสิ่งก่อสร้างที่สำเร็จรูปที่ขายกันตามห้างร้าน

ศาลาสวนโดยเฉพาะที่สร้างเป็นการชั่วคราวสำหรับงานเช่นงานแต่งงานหรืองานเลี้ยงอาจจะเป็นเต็นท์ผ้าใบ บางครั้งก็จะมีฉากด้านข้างเพื่อกันแมลงก็ได้

อ้างอิง
-------

1. ↑  Bacon, Leonard Lee. "Gazebos and Alambras," American Notes and Queries 8:6 (1970):
87–87
2. ↑  William Sayers, *Eastern prospects: Kiosks, belvederes, gazebos*. Neophilologus 87: 299–305, 2003.[*ลิงก์เสีย*]

ดูเพิ่ม
-------

* ศาลา
* ศาลาไทย
* ซุ้มไม้เลื้อย

แหล่งข้อมูลอื่น
---------------

 วิกิมีเดียคอมมอนส์มีสื่อเกี่ยวกับ ศาลาสวน
**เจียร ศิริรักษ์** (21 ตุลาคม พ.ศ. 2448 – 26 มิถุนายน พ.ศ. 2513) อดีตสมาชิกสภาผู้แทนราษฎรจังหวัดสงขลา 1 สมัย

ประวัติ
-------

เจียร ศิริรักษ์ เกิดเมื่อวันที่ 21 ตุลาคม พ.ศ. 2448 เป็นบุตรของขุนอาจกระดังงา (เซ่ง ศิริรักษ์) กับ จันทร์ ศิริรักษ์ มีพี่น้องร่วมบิดา-มารดา 3 คน สำเร็จการศึกษา ธรรมศาสตรบัณฑิต จาก มหาวิทยาลัยธรรมศาสตร์และการเมือง สมรสกับละเอียด ศิริรักษ์ มีบุตร-ธิดา 13 คน

เจียร ศิริรักษ์ เสียชีวิตที่โรงพยาบาลศิริราชเมื่อวันที่ 26 มิถุนายน พ.ศ. 2513 ด้วยภาวะโลหิตจาง สิริอายุรวม 64 ปี

การทำงาน
--------

เจียร เริ่มทำงานเป็นเสมียนโรงสีของขุนนครจีนนิพัทธ์ ก่อนที่จะลาออกเพื่อไปเป็นครูที่โรงเรียนวิเชียรชม ซึ่งในระหว่างนี้เองก็ได้ศึกษาในระดับปริญญาตรีไปด้วย และเมื่อสำเร็จการศึกษาแล้ว จึงลาออกมาเป็นทนายความ

งานการเมือง
-----------

เจียร เข้าสู่วงการการเมือง ด้วยการเป็นเทศมนตรีเทศบาลเมืองสงขลา และ สมาชิกสภาจังหวัด ตามลำดับ ก่อนที่จะได้รับเลือกตั้งสมาชิกสภาผู้แทนราษฎรครั้งแรกใน เดือนสิงหาคม พ.ศ. 2489 ซึ่งได้รับเลือกตั้งในครั้งแรกและครั้งเดียว

### สมาชิกสภาผู้แทนราษฎร

เจียร ศิริรักษ์ ได้รับการเลือกตั้งเป็นสมาชิกสภาผู้แทนราษฎรทั้งหมด 1 สมัย คือ

1. การเลือกตั้งสมาชิกสภาผู้แทนราษฎรไทยเป็นการทั่วไป สิงหาคม พ.ศ. 2489 จังหวัดสงขลา

อ้างอิง
-------

1. ↑  หนังสืออนุสรณ์เนื่องในงานเพลิงศพ ณ ฌาปนสถานเทศบาลเมืองสงขลา จังหวัดสงขลา 2 กรกฎาคม พ.ศ. 2513
2. ↑  สมุดภาพสมาชิกรัฐสภา ๒๔๗๕ - ๒๕๐๒. สำนักงานเลขารัฐสภา. 2502